### NN 129/2025 (15.10.2025.), Odluka o izdavanju zlatnih i srebrnih numizmatičkih kovanica »Hrvatski hladnokrvnjak«

HRVATSKA NARODNA BANKA

1882

Na temelju članka 104. stavka 1. točke 7. Zakona o Hrvatskoj narodnoj banci (»Narodne novine«, br. 75/2008., 54/2013. i 47/2020.), a u vezi s člankom 33. stavkom 2. Zakona o uvođenju eura kao službene valute u Republici Hrvatskoj (»Narodne novine«, br. 57/2022. i 88/2022.) te člankom 2. stavkom 1. i člankom 5. Uredbe br. 651/2012 Europskog parlamenta i Vijeća od 4. srpnja 2012. o izdavanju eurokovanica, Savjet Hrvatske narodne banke na sjednici održanoj 13. listopada 2025. donio je

ODLUKU

O IZDAVANJU ZLATNIH I SREBRNIH NUMIZMATIČKIH KOVANICA »HRVATSKI HLADNOKRVNJAK«

Članak 1.

Hrvatska narodna banka izdaje zlatne i srebrne numizmatičke kovanice »Hrvatski hladnokrvnjak« u sklopu serije numizmatičkih kovanica »Autohtona Hrvatska«, s prigodnim motivima kojima se predstavlja izvorna pasmina konja hrvatskoga hladnokrvnjaka, s uzgojnim područjem na gotovo cijelom području Republike Hrvatske. Konj hrvatski hladnokrvnjak svrstava se u važan dio prirodne, kulturne i gospodarske baštine Republike Hrvatske.

Članak 2.

(1) Zlatne numizmatičke kovanice iz članka 1. ove Odluke (u nastavku teksta: zlatne numizmatičke kovanice) izdaju se u apoenu od 100 i 10 eura, a srebrne numizmatičke kovanice iz članka 1. ove Odluke (u nastavku teksta: srebrne numizmatičke kovanice) izdaju se u apoenu od 8 i 4 eura.

(2) Zlatne i srebrne numizmatičke kovanice izdaju se u količinama u skladu s Odlukom (EU) 2024/3127 Europske središnje banke od 26. studenoga 2024. o odobrenju količine izdavanja kovanica u 2025. (ESB/2024/38), i to:

1. zlatna numizmatička kovanica od 100 eura u boji izdaje se u količini ne većoj od 100 komada i u ukupnom nominalnom iznosu ne većem od 10.000,00 eura

2. zlatna numizmatička kovanica od 10 eura izdaje se u količini ne većoj od 1.000 komada i u ukupnom nominalnom iznosu ne većem od 10.000,00 eura

3. srebrna numizmatička kovanica od 8 eura u boji izdaje se u količini ne većoj od 300 komada i u ukupnom nominalnom iznosu ne većem od 2.400,00 eura

4. srebrna numizmatička kovanica od 4 eura izdaje se u količini ne većoj od 1.500 komada i u ukupnom nominalnom iznosu ne većem od 6.000,00 eura.

(3) Zlatne numizmatičke kovanice izrađuju se od zlata stupnja čistoće 999,9/1000, u tehnici kovanja visokoga kovničkog sjaja. Zlatna numizmatička kovanica od 100 eura ima masu od 31,103 grama s mogućim odstupanjem od +0,30 grama i promjer od 32 milimetra s mogućim odstupanjem od ±0,20 milimetara, a zlatna numizmatička kovanica od 10 eura ima masu od 1,944 grama s mogućim odstupanjem od +0,20 grama i promjer od 15 milimetara s mogućim odstupanjem od ±0,15 milimetara.

(4) Srebrne numizmatičke kovanice izrađuju se od srebra stupnja čistoće 999,9/1000, u tehnici kovanja visokoga kovničkog sjaja. Srebrna numizmatička kovanica od 8 eura ima masu od 155,518 grama s mogućim odstupanjem od +0,80 grama i promjer od 60 milimetara s mogućim odstupanjem od ±0,50 milimetara. Srebrna numizmatička kovanica od 4 eura ima masu od 31,103 grama s mogućim odstupanjem od +0,50 grama i promjer od 38,61 milimetra s mogućim odstupanjem od ±0,20 milimetara.

Članak 3.

(1) Na licu zlatnih i srebrnih numizmatičkih kovanica prikaz je osnovnog motiva glave konja hrvatskog hladnokrvnjaka s grivom u poluprofilu. Desno od osnovnog motiva polukružno, uz rub kovanice, ispisan je natpis »HRVATSKI HLADNOKRVNJAK«.

(2) Na licu zlatne numizmatičke kovanice od 100 eura i srebrne numizmatičke kovanice od 8 eura bojama, smeđom i crnom, istaknuta je glava s grivom konja hrvatskoga hladnokrvnjaka.

Članak 4.

Na naličju zlatnih i srebrnih numizmatičkih kovanica osnovni je motiv prikaz konja hrvatskoga hladnokrvnjaka u koraku. Iznad osnovnog motiva polukružno, uz rub kovanice, prikazani su natpis »REPUBLIKA HRVATSKA«, oznaka nominalne vrijednosti »100«, »10«, »8« ili »4«, naziv novčane jedinice »EURO« i godina izdanja kovanice »2025.«.

Članak 5.

Obodi zlatne numizmatičke kovanice od 100 eura te srebrnih numizmatičkih kovanica od 8 i 4 eura nazubljeni su. Obod je zlatne numizmatičke kovanice od 10 eura gladak.

Članak 6.

Autor je likovnog rješenja zlatnih i srebrnih numizmatičkih kovanica sveučilišni prvostupnik kiparstva Nikola Vudrag.

Članak 7.

Zlatne i srebrne numizmatičke kovanice iz članka 1. ove Odluke puštaju se u prodaju 23. listopada 2025.

Članak 8.

Prodaju zlatnih i srebrnih numizmatičkih kovanica, koja obuhvaća i poduzimanje svih popratnih aktivnosti u svrhu omogućavanja prodaje, uključujući promociju, obavlja Hrvatska kovnica novca d.o.o. po prodajnoj cijeni koju, kao ovlašteni prodavatelj, samostalno određuje u skladu s člankom 2. stavcima 2. i 3. Odluke o određivanju i objavi prodajnih cijena prigodnih zlatnih i srebrnih kovanica, numizmatičkih kovanica i numizmatičkih kompleta (»Narodne novine«, br. 15/2023.).

Članak 9.

Ova Odluka stupa na snagu sljedećega dana nakon dana objave u »Narodnim novinama«.

O. br. 495-2892-090/10-25/BV

Zagreb, 13. listopada 2025.

Predsjednik Savjeta
 Hrvatske narodne banke
 Guverner
 Boris Vujčić, v. r.